b'\n_START_ARTICLE_\nAnette Sagen\n_START_SECTION_\nTekmovalna kariera\n_START_PARAGRAPH_\nNa mednarodnih skakalnih prireditvah se je prvi\xc4\x8d pojavila 11. in 12. januarja 2003 na tekmi FIS v Planici, ko je obakrat zmagala. V naslednjem letu dni se je izkazala na ve\xc4\x8d tovrstnih tekmah in jih kar devet tudi dobila._NEWLINE_Veliko medijsko pozornost je dosegla leta 2004, ko je zavrnila prilo\xc5\xbenost sko\xc4\x8diti na letalnici v Vikersundu, kljub temu da je bila rezultatsko mnogo bolj\xc5\xa1a od drugih tekmovalk.\n_START_SECTION_\nCelinski pokal, 2004-12\n_START_PARAGRAPH_\nNa tekmah kontinentalnega pokala je premierno nastopila 23. julija 2004 v ameri\xc5\xa1kem Park Citiju in zasedla drugo mesto. Leto dni kasneje, 16. januarja 2005 je na tekmi v Planici prvi\xc4\x8d zmagala. Na koncu te prve sezone tega tekmovanja za \xc5\xbeenske je postala prva skupna zmagovalka. V se\xc5\xa1tevku je s 1020 to\xc4\x8dkami premo\xc4\x8dno slavila pred vsemi._NEWLINE_Nato je slavila \xc5\xa1e \xc5\xa1tirikrat zaporedoma, v sezonah 2005-06, 2006-07, 2007-08 in 2008-09. Torej je nanizala kar pet skupnih zmag v seriji._NEWLINE_V sezoni 2005-06 je na osemnajstih tekmah zabele\xc5\xbeila devet zmag, \xc5\xa1est drugih in eno tretje mesto. Na preostalih dveh tekmah je bila obakrat \xc4\x8detrta in to sta bila njena najslab\xc5\xa1a rezultata. V se\xc5\xa1tevku je s 1540 to\xc4\x8dkami slavila pred drugouvr\xc5\xa1\xc4\x8deno Lindsey Van, ki je zaostala za krepkih 381 to\xc4\x8dk._NEWLINE_Naslednjo sezono, 2006-07, je ponovno dobila vendar ne tako prepri\xc4\x8dljivo kot prej\xc5\xa1njo. Uspela je zmagati na sedmih tekmah, bila \xc5\xa1e po trikrat druga in tretja, najslab\xc5\xa1i rezultat pa je eno dvanajsto mesto. Na koncu je 1340 to\xc4\x8dk bilo dovolj za tretjo zaporedno skupno zmago._NEWLINE_V sezoni 2009-10 je bila v skupnem se\xc5\xa1tevku tretja, potem ko je dvakrat zmagala in bila \xc5\xa1e \xc5\xa1tirikrat druga in kar desetkrat tretja._NEWLINE_V tem obdobju je dosegla izjemnih 43 zmag, kasneje ko je tekmovala \xc5\xbee na tekmah za svetovni pokal pa je dodala \xc5\xa1e nadaljnje tri. Vsega skupaj torej 46 zmag.\n_START_SECTION_\nBron na prvem svetovnem prvenstvu\n_START_PARAGRAPH_\nFebruarja 2009 je bilo prvi\xc4\x8d organizirano tekmovanje za skakalke v okviru nordijskega prvenstva. Pripravili so le tekmo posameznic in na njej je Anette zasedla tretje mesto in osvojila bronasto medaljo.\n_START_SECTION_\nSvetovni pokal, 2011-15\n_START_PARAGRAPH_\nNastopila je tudi na prvi \xc5\xbeenski tekmi za svetovni pokal. To je bilo 3. decembra 2011 v Lillehammerju, ko je bila osma. V tem \xc4\x8dasu so njeni rezultati \xc5\xbee dokaj padli, sploh v primerjavi s preteklimi leti, toda \xc5\xa1e vedno se je bila sposobna uvr\xc5\xa1\xc4\x8dati se med prvo deseterico in ob\xc4\x8dasno tudi na oder za zmagovalke. V prvi sezoni 2011-12 je dosegla eno uvrstitev na stopni\xc4\x8dke in na koncu bila uvr\xc5\xa1\xc4\x8dena na 6. mesto z 454 osvojenimi to\xc4\x8dkami._NEWLINE_Podobno je bilo v naslednji sezoni, ko je zabele\xc5\xbeila tudi svojo edino zmago v svetovnem pokalu. To je bilo 6. januarja 2013 v Schonach-Sch\xc3\xb6nwaldu. Na koncu je bila v se\xc5\xa1tevku sezone 2012-13 uvr\xc5\xa1\xc4\x8dena na 5. mesto z osvojenimi 612 to\xc4\x8dkami kar je bil njen najbolj\xc5\xa1i rezultat v svetovnem pokalu.\n_START_SECTION_\nKonec aktivnega nastopanja\n_START_PARAGRAPH_\nPotem, ko je v zadnjih dveh sezonah rezultatsko mo\xc4\x8dno nazadovala je ob koncu sezone 2014-15 sporo\xc4\x8dila, da zaklju\xc4\x8duje z aktivnim nastopanjem in s tem kon\xc4\x8duje svojo tekmovalno kariero. Tedaj je bila stara 30 let.'